ଟଳିଲା ବାର୍ଡଫ୍ଲୁ ଭୟ - OUATର ୧ କିଲୋମିଟର ପରିଧି ଭିତରେ ସରିଲା କୁକୁଡା ମରା - Prameya News7\nଟଳିଲା ବାର୍ଡଫ୍ଲୁ ଭୟ - OUATର ୧ କିଲୋମିଟର ପରିଧି ଭିତରେ ସରିଲା କୁକୁଡା ମରା\nଭୁବନେଶ୍ୱର ୩୦।୦୧ - ଟଳିଲା ବାର୍ଡଫ୍ଲୁ ଭୟ । OUATର ୧ କିଲୋମିଟର ପରିଧି ଭିତରେ ସରିଲା କୁକୁଡା ମରା । ଏ ସବୁ ଅଂଚଳରେ ଲୋକଙ୍କ ସ୍ବାସ୍ଥ୍ୟ ପରୀକ୍ଷା କରିବ ସ୍ବାସ୍ଥ୍ୟ ବିଭାଗ ।\nOUATରେ ବାର୍ଡ ଫ୍ଲୁ ନେଇ ରାଜଧାନୀରେ କେନ୍ଦ୍ରୀୟ ଟିମର ତନାଘନା ଆରମ୍ଭ ହୋଇଛି । କାହିଁକି OUAT ପଲଟ୍ରି ଫାର୍ମରେ ବ୍ୟାପିଲା ବାର୍ଡ ଫ୍ଲୁ ?\nକୁକୁଡା ପାଳନ ଓ ଗବେଷଣା ପାଇଁ OUAT କର୍ତ୍ତୃପକ୍ଷ SPO ପାଳନ କରୁଥିଲେ କି ନାହିଁ ? ଏସବୁର ଯାଂଚ କରୁଛି କେନ୍ଦ୍ରୀୟ ଟିମ। ଏଥି ସହ ଚିଲିକା, ଭିତରକନିକା ଭଳି ବିଭିନ୍ନସ୍ଥାନରୁ ୧୪ ହଜାର ପକ୍ଷୀଙ୍କ ସାମ୍ପଲ ସଂଗ୍ରହ କରି ଆନିମଲ ଡିଜିଜ ରିସର୍ଚ୍ଚ ସେଣ୍ଟରକୁ ପଠାଯାଇଛି।\nOUAT ପରିସରର ଠାରୁ ୩ କିଲୋମିଟର ଭିତରେ ଲୋକଙ୍କର ପ୍ରତିଦିନ ସ୍ବାସ୍ଥ୍ୟ ପରୀକ୍ଷା ହେବ। ସେହିଭଳି ୩ କିଲୋମିଟରରୁ ୧୦ କିଲୋମିଟର ଭିତରେ ଥିବା ଲୋକଙ୍କର ସପ୍ତାହକୁ ୨ ଥର ସ୍ବାସ୍ଥ୍ୟ ପରୀକ୍ଷା ହେବ। ବିଶେଷ କରି ଯେଉଁମାନେ ଥଣ୍ଡା ଓ ଜ୍ବରରେ ପୀଡ଼ିତ ଥିବେ ସେଇମାନଙ୍କ ସ୍ବାସ୍ଥ୍ୟ ପରୀକ୍ଷାକୁ ଅଧିକ ଗୁରୁତ୍ବ ଦିଆଯିବ ।\nସ୍ବାସ୍ଥ୍ୟ ବିଭାଗର ମୋବାଇଲ ଟିମ ଘର ଘର ବୁଲି ଲୋକମାନଙ୍କ ସ୍ବାସ୍ଥ୍ୟ ପରୀକ୍ଷା କରିବେ। ଏମିତିକି ଯେଉଁମାନେ କୁକୁଡା ମରାରେ ସାମିଲ ହୋଇଛନ୍ତି ସେମାନଙ୍କର ଦିନକୁ ୨ଥର ସ୍ବାସ୍ଥ୍ୟ ପରୀକ୍ଷା କରିବା ସହ ପ୍ରତିଷେଧକ ମେଡିସିନ ଖାଇବାକୁ ଦିଆଯାଉଛି।\nବିଶେଷ କରି ନଭେମ୍ବର ଠାରୁ ଫେବ୍ରୁଆରୀ ମଧ୍ୟରେ ସାଇବେରିଆରୁ ବିଦେଶୀ ପକ୍ଷୀ ଓଡିଶା ଆସିଥାନ୍ତି। ଯାହା ଫଳରେ ଏହି ସମୟରେ ବାର୍ଡ ଫ୍ଲ ବ୍ୟାପିବାର ପୁର୍ବରୁ ନଜିର ରହିଛି। ସେପଟେ ସହରର ଜନବସତି ମଧ୍ୟରେ କୁକୁଡା ଫାର୍ମ ଥିବାରୁ ଅସନ୍ତୋଷ ପ୍ରକାଶ ପାଇଛି।\nସହର ଭିତରୁ କୁକୁଡ଼ା ଫାର୍ମ ସ୍ଥାନାନ୍ତର ନେଇ ସରକାର ଚିନ୍ତା କରିବେ ବୋଲି କହିଛନ୍ତି ମତ୍ସ୍ୟ ଓ ପ୍ରାଣି ସମ୍ପଦ ବିଭାଗ ସଚିବ।
